ТекIуэныгъэ Иным ирихьэлIэу
Налшык къалэ администрацэм къыщызэрагъэпэщащ «Фэеплъым и блын» хэкупсэ акцэм зыхуэгъэхьэзырыным елэжьыну штаб щхьэхуэ.
ТекIуэныгъэ Иныр илъэс 70 зэрырикъум ехьэлIа мы Iуэхугъуэм ипкъ иткIэ, зауэм теухуа тхыгъэхэр зэхуахьэсын щIадзащ.
Акцэр егъэкIуэкIынымкIэ жэуап зыхь, Налшык къалэ администрацэм щIалэгъуалэ Iуэхухэмрэ жылагъуэ зэгухьэныгъэхэмкIэ и къудамэм щыгъуазэ дызэрищIамкIэ, «Фэеплъым и блыныр» интернетым щагъэлэжьэну хъыбарегъащIэ порталщ. Абы иралъхьэнущ зауэм хэтахэм, зэхэуэ гуащIэхэр щекIуэкIа щIыпIэхэм ятеухуа хъыбархэмрэ гукъэкIыжхэмрэ.
КъызэгъэпэщакIуэхэм налшыкдэсхэр къыхураджэ мы Iуэхум жыджэру хэтыну. Абы папщIэ зауэ лъэхъэнэм трахауэ унагъуэхэм щахъумэ сурэтыжьхэр, письмохэр, зауэм хэтахэм я дэфтэрхэр, а лъэхъэнэм IэнатIэ гугъу пэрытахэм ятеухуа тхыгъэхэр ирахьэлIэн хуейщ «Фэеплъым и блын» акцэр къызэзыгъэпэщахэм я деж. Ахэр электроннэ мардэм тету хъыбарегъащIэ порталым иралъхьэнущ.
Зи гугъу тщIы штабыр къалэ администрацэм и унэм щыIэщ: КIыщокъуэм и уэрам, 70, 24-нэ пэш. ФызыщIэупщIэн щыIэмэ, мы телефонхэмкIэ къызэгъэпэщакIуэхэм запыфщIэ хъунущ: 47-46-96, 42-27-68. Iуэхур зыхуэунэ-тIар ди къэралыр хуит къэзыщIыжа зауэлI хахуэхэм ятеухуа хъыбархэм къыдэкIуэтей щIэблэр щыгъэгъуэзэнырщ, абыхэм я фIыщIэмрэ щIыхьымрэ хъумэнырщ.
Акцэр 2015 гъэм и накъыгъэ мазэм нэсыху екIуэкIынущ.
Жанхъуэт Зузэ.
